ΨΗΦΙΣΜΑ ΤΟΥ ΣΥΜΒΟΥΛΙΟΥ της 23ής Νοεμβρίου 1995 για την Πράσινη Βίβλο «Για μια ενεργειακή πολιτική της Ευρωπαϊκής Ένωσης»

(95/C 327/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΘΕΩΡΕΙ ότι η δημοσίευση της Πράσινης Βίβλου της Επιτροπής με τίτλο «Για μια ενεργειακή πολιτική της Ευρωπαϊκής Ένωσης», που δημοσιεύθηκε στις 11 Ιανουαρίου 1995, αποτελεί σημαντικό σταθμό στη συζήτηση για την ενεργειακή πολιτική της Ένωσης 7

2. ΣΗΜΕΙΩΝΕΙ με ικανοποίηση τις διαβουλεύσεις για την Πράσινη Βίβλο για μια ενεργειακή πολιτική της Ευρωπαϊκής Ένωσης, που οργανώθηκαν με τις αρχές των κρατών μελών που είναι αρμόδιες για την ενέργεια, και με τις οργανώσεις που αντιπροσωπεύουν τους ενεργειακούς φορείς και τους καταναλωτές στην Ένωση 7

3. ΥΠΕΝΘΥΜΙΖΕΙ ότι, σύμφωνα με τα συμπεράσματά του της 29ης Νοεμβρίου 1994, η βελτιωμένη ανταγωνιστικότητα, η ενισχυμένη ασφάλεια εφοδιασμού, η ποιότητα της ζωής των πολιτών και η αυξημένη προστασία του περιβάλλοντος, λαμβάνοντας υπόψη τις υποχρεώσεις που απορρέουν από τη σύμβαση-πλαίσιο για την κλιματική αλλαγή, είναι οι βασικοί στόχοι που θα πρέπει να εξεταστούν στα πλαίσια της ενεργειακής πολιτικής 7 ότι στους στόχους αυτούς πρέπει επίσης να ληφθεί υπόψη η αρχή της επικουρικότητας και της οικονομικής και κοινωνικής συνοχής 7

4. ΠΙΣΤΕΥΕΙ ότι οποιαδήποτε σκέψη σχετικά με την ενεργειακή πολιτική θα πρέπει να βασίζεται στις ακόλουθες παρατηρήσεις και αρχές:

- με επιφύλαξη του ρόλου των κρατών μελών και της βιομηχανίας, η Κοινότητα, σύμφωνα με τις διατάξεις των συνθηκών, έχει επίσης έναν αριθμό αρμοδιοτήτων οι οποίες συνεπάγονται κοινή αντιμετώπιση των προσεγγίσεων των κρατών μελών στο εσωτερικό της Κοινότητας,

- επικρατεί ακόμη μεγάλη αβεβαιότητα όσον αφορά τις μακροπρόθεσμες οικονομικές προβλέψεις στον ενεργειακό τομέα, και επιβάλλεται να ληφθούν υπόψη για να διαμορφωθεί μακροπρόθεσμα μια ενεργειακή πολιτική 7 για το λόγο αυτό, η ενεργειακή πολιτική, στο βαθμό που βασίζεται σε μακροπρόθεσμη προσέγγιση, πρέπει να καθορίζει το γενικό πλαίσιο το οποίο θα επιτρέψει, μεταξύ άλλων, στις επιχειρήσεις να ενσωματώσουν την αβεβαιότητα αυτή στις επενδυτικές τους επιλογές,

- θα πρέπει να καθοριστεί κατάλληλο θεσμικό πλαίσιο στον τομέα της ενέργειας, λαμβάνοντας υπόψη την ανάγκη της ολοκλήρωσης της εσωτερικής αγοράς και της τήρησης των γενικών αρχών του ανταγωνισμού και, εφόσον υπάρχουν και σύμφωνα με τις προϋποθέσεις που προβλέπει η συνθήκη, των υπηρεσιών γενικού οικονομικού ενδιαφέροντος,

- η ασφάλεια του εφοδιασμού και η ικανοποίηση των αναγκών σε ενέργεια υπό οικονομικά και οικολογικά αποδεκτούς όρους, προϋποθέτουν ιδίως τη διαφοροποίηση και την ευελιξία του εφοδιασμού και την ορθολογική χρήση της ενέργειας σε όλους τους τομείς, καθώς και μια πολιτική έρευνας και τεχνολογικής ανάπτυξης,

- τα μέσα μεταφοράς των ορυκτών καυσίμων και του ηλεκτρισμού, στα οποία περιλαμβάνονται τα δίκτυα, συμβάλλουν στην ασφάλεια του εφοδιασμού της Ευρωπαϊκής Ένωσης και στην υλοποίηση της εσωτερικής αγοράς ενέργειας και ως εκ τούτου πρέπει να αναπτυχθούν δεόντως,

- ο έκδηλος δεσμός που υπάρχει μεταξύ της ενεργειακής πολιτικής και της προστασίας του περιβάλλοντος και του κλίματος καθιστά απαραίτητο να αξιολογηθεί σε βάθος η σχέση μεταξύ των πρωτοβουλιών που αφορούν την πολιτική του περιβάλλοντος και των πρωτοβουλιών που αφορούν την ενεργειακή πολιτική,

- η ενέργεια αποτελεί αποφασιστικό μακροπρόθεσμο παράγοντα για τη βελτίωση της ανταγωνιστικότητας των ευρωπαϊκών οικονομιών από τις οποίες εξαρτάται στενά η οικονομική ανάπτυξη στο εσωτερικό της Ευρωπαϊκής Ένωσης,

- είναι απολύτως απαραίτητο να υπάρξουν στενότερες σχέσεις με τις τρίτες χώρες, όχι μόνο για την ασφάλεια του εφοδιασμού της Ευρωπαϊκής Ένωσης αλλά επίσης επειδή η συνεργασία στον ενεργειακό τομέα μπορεί να συμβάλει στην οικονομική ανάπτυξη και στην πολιτική σταθερότητα,

- η επίδραση που έχουν οι αποφάσεις οι οποίες λαμβάνονται στον ενεργειακό τομέα επί των θεμελιωδών παραμέτρων της οικονομικής και κοινωνικής συνοχής απαιτεί να ληφθεί ανάλογα υπόψη, κατά την κατάρτιση της ενεργειακής πολιτικής, καθώς και δράσεων και προγραμμάτων στον ενεργειακό τομέα, ο στόχος της ενίσχυσης της οικονομικής και κοινωνικής συνοχής 7

5. ΚΡΙΝΕΙ ότι στα πλαίσια βελτιωμένης σύγκλισης των ενεργειακών πολιτικών στην Ευρωπαϊκή Ένωση πρέπει κατ' αρχήν να εξεταστούν τα υφιστάμενα κοινοτικά μέσα, να ληφθούν υπόψη οι παρατηρήσεις και οι αρχές που αναφέρονται ανωτέρω και να χαραχθεί πορεία προς:

- την ενσωμάτωση των ενεργειακών πολιτικών, στις οποίες περιλαμβάνεται η ολοκλήρωση της εσωτερικής αγοράς φυσικού αερίου και ηλεκτρισμού, στη στρατηγική για την ανανέωση της ανάπτυξης, την απασχόληση, την ανταγωνιστικότητα και τη συνοχή στην Ευρωπαϊκή Ένωση,

- τη συστηματική αξιολόγηση της υφισταμένης κοινοτικής νομοθεσίας στον ενεργειακό τομέα και, όπου απαιτείται, την κατάργηση των κανόνων που δεν χρειάζονται πλέον,

- καλύτερη ευθυγράμμιση των ενεργειακών και περιβαλλοντικών στόχων και, προς το σκοπό αυτό, συνυπολογισμό και, σε συνάρτηση με τις ανάγκες και τις δυνατότητες, ανάπτυξη μέσων, όπως τα οικονομικά κίνητρα, ο συνυπολογισμός των περιβαλλοντικών δαπανών και η διάδοση των πληροφοριών,

- την ανάπτυξη της κατάλληλης ενεργειακής υποδομής, ιδίως της δημιουργίας διευρωπαϊκών δικτύων, όπου χρειάζεται και υπό οικονομικά ικανοποιητικούς βιώσιμους όρους,

- στενότερες σχέσεις με τις τρίτες χώρες στον τομέα της ενεργείας και, όπου απαιτείται, π.χ. με τις υπογράφουσες τη συνθήκη για τον Χάρτη Ενέργειας χώρες και με τις μεσογειακές χώρες, την ανάπτυξη διεθνών συμφωνιών, δημιουργώντας τον απαραίτητο διάλογο για τις βασικές πτυχές της ενεργειακής πολιτικής,

- την προώθηση της αποτελεσματικότητας και εξοικονόμησης στον τομέα της ενέργειας, όπου περιλαμβάνονται π.χ. οικονομίες στη μεταφορά και, ενδεχομένως, συνδυασμένη παραγωγή θερμότητας και ενέργειας και η προώθηση νέων και ανανεώσιμων πηγών ενεργείας καθώς και ενδογενών πόρων με στόχο την προστασία του περιβάλλοντος και τη μείωση της οικονομικής εξάρτησης υπό ικανοποιητικούς οικονομικούς όρους,

- αξιολόγηση των υφισταμένων μέτρων και εξέταση των μέτρων που θα πρέπει να ληφθούν, εφόσον χρειάζεται, λαμβάνοντας υπόψη, ανάλογα με τις ανάγκες και μεταξύ άλλων, το ρόλο του Διεθνούς Οργανισμού Ενεργείας, και το πεδίο των αρμοδιοτήτων του, σχετικά με τις πηγές εφοδιασμού, προκειμένου να αντιμετωπιστούν οι κίνδυνοι διακοπής του εφοδιασμού και να εξασφαλιστεί η μακροπρόθεσμη ασφάλεια του εφοδιασμού,

- τη διαφοροποίηση του εφοδιασμού με σκοπό τη συμβολή στην επίτευξη σταθερότητας στον ενεργειακό τομέα, λαμβανομένων υπόψη όλων των μορφών παραγωγής ενέργειας, με την επιφύλαξη της τήρησης των διατάξεων της συνθήκης για την ασφάλεια και την προστασία του περιβάλλοντος 7

6. ΚΡΙΝΕΙ ότι η λειτουργία της εσωτερικής αγοράς απαιτεί την ενίσχυση των διαβουλεύσεων και της συνεργασίας μεταξύ των κρατών μελών στο εσωτερικό της Κοινότητας και την ανάπτυξη, σε κοινοτικό επίπεδο, μεθόδων ανάλυσης, ιδίως όσον αφορά τη λειτουργία των μηχανισμών της αγοράς οι οποίες θα μπορούσαν να βοηθήσουν τη διαδικασία λήψεως αποφάσεων στην Κοινότητα 7

7. ΚΑΛΕΙ την Επιτροπή, κατά την εκπόνηση της Λευκής Βίβλου, να συνεχίσει τις εκτεταμένες διαβουλεύσεις της, ιδίως με τα κράτη μέλη.